দুপুর ৩টে। ফোন এল নবান্নের কন্ট্রোল রুমের পিবিএক্সে। ফোনের ওপার থেকে এল নবান্ন উড়িয়ে দেওয়ার হুমকি। কয়েক মিনিটের ব্যবধান। বদলে গেল নবান্নের পরিবেশ। ‘স্নিফার ডগ’। অত্যাধুনিক যন্ত্রপাতি হাতে সাধারণ পোশাক পরিহিত যুবক-মধ্যবয়সীদের দাপাদাপি। কমব্যাট ফোর্সের তৎপরতা। সর্বোপরি পুলিশের বড়কর্তাদের শশব্যস্ত হাঁটাচলা। চুম্বকে এই ছিল বৃহস্পতিবার দুপুরে নবান্নের ছবি। দিনের শেষে অবশ্য পুলিশ ঘটনায় একজনকে গ্রেফতার করেছে।
নবান্নের কর্মীরা অবশ্য প্রথমটায় বিষয়টা বুঝতে পারেননি। তাঁরা ভেবেছিলেন, বুঝি কোনও ভিআইপি আসছেন নবান্নে। কান পাতলে শোনা যাচ্ছিল প্রশ্ন। কেউ আসছেন না কি? কী হয়েছে স্যার? কোনও প্রবলেম? হঠাৎ এত কুকুর কেন? যাঁদের উদ্দেশ্যে প্রশ্ন তাঁরা অবশ্য কোনও উত্তর দিলেন না। বরং ব্যস্ত হয়ে গেলেন কাজে। অত্যাধুনিক ‘গ্যাজেট’-সহ জনা ছ’য়েক অফিসার। তাঁদের কেউ পুলিশের স্পেশাল ব্রাঞ্চ, কেউ বম্ব স্কোয়াড আবার কেউ গোয়েন্দা বিভাগের অফিসার। একটি স্নিফার ডগ নিয়ে লিফ্‌টে করে তাঁরা উঠে গেলেন নবান্নের চোদ্দ তলায়। সেখানেই রয়েছে মুখ্যমন্ত্রীর দফতর। মুখ্যমন্ত্রী মমতা বন্দ্যোপাধ্যায়-সহ তাঁর দফতরের সব অফিসারেরাই রয়েছেন সেখানে। প্রায় চল্লিশ মিনিট ধরে চলল তল্লাশি। ফুলগাছের টব, পাল্লা ঢাকা সুইচ বোর্ডের প্যানেল, সোফা, টেবিল— সবকিছুই পরীক্ষা করলেন অফিসারেরা। যদিও বিস্ফোরকের কোনও খোঁজ পাওয়া যায়নি।
ভবনের সবক’টি তলাতেই স্নিফার ডগ এবং যন্ত্রপাতি নিয়ে ঘুরতে থাকেন অফিসারেরা। প্রতিটি কোণায় চালানো হয় তল্লাশি। খুঁটিয়ে পরীক্ষা করা হয় অপরিচিত যে কোনও জিনিস। নবান্নে চলে আসেন কলকাতা পুলিশের যুগ্ম কমিশনার (ইন্টেলিজেন্স) পল্লবকান্তি ঘোষ। ভবনের নিরাপত্তার দায়িত্বে থাকা পুলিশ আধিকারিকদের সঙ্গে দীর্ঘক্ষণ আলোচনা করেন তিনি। প্রয়োজনীয় নির্দেশ দিয়ে চলে যান পল্লবকান্তি। ততক্ষণে নবান্নের মূল প্রবেশপথ সংলগ্ন বাগানগুলিতে তল্লাশি শুরু করে দিয়েছে অনুসন্ধানকারীদের অপর একটি দল। এক আইপিএস অফিসারের কাছে বিষয়টি সম্পর্কে জানতে চাইলে তিনি বলেন, ‘‘পুলিশ কুকুরগুলিরও নিয়মিত অনুশীলন প্রয়োজন। ২৬ জানুয়ারির পর থেকে এই কাজে স্নিফার ডগগুলিকে নিয়মিত ব্যবহার করা হচ্ছে। শুধু নবান্নই নয়, শহরের গুরুত্বপূর্ণ ভবনগুলিতে এমন প্রক্রিয়া চালানো হচ্ছে। এটা নিতান্তই রুটিন ব্যাপার।’’

বম্ব স্কোয়াডের তল্লাশি।
আইপিএস অফিসার দাবি করলেও বিষয়টি যে রুটিন ছিল না, তা স্বীকার করেছেন প্রশাসনের একাংশ। পুলিশ সূত্রের খবর, নবান্নের পিবিএক্স ছাড়াও ‘উড়ো’ ফোনটি সরাসরি যায় মুখ্যমন্ত্রীর দফতরে। দফতরের এক প্রবীণ আধিকারিক ফোনটি ধরলে তাঁকেও রীতিমতো ঝড়ঝড়ে বাংলায় একই হুমকি দেয় অপরিচিত পুরুষকন্ঠ। এমনিতে প্রজাতন্ত্র দিবস উপলক্ষে কেন্দ্রীয় সরকারের তরফে জঙ্গি হামলা সংক্রান্ত সতর্কবার্তা ছিলই। তার উপরে এমন একটা ফোন, যা নবান্নের বছর কয়েকের ইতিহাসে কোনও দিন ঘটেনি, তাকে আর হাল্কাভাবে নেওয়ার ঝুঁকি নিতে চাননি মুখ্যমন্ত্রীর দফতরের কর্তারা। ভবনে তল্লাশির সঙ্গেই ফোন কোথা থেকে এসেছে, তার খোঁজখবর শুরু করে পুলিশ।
ফলও মেলেও কয়েকঘণ্টার মধ্যে। বিকেলেই ঘটনার সঙ্গে জড়িত সন্দেহে বছর পঁয়ত্রিশের এক যুবককে মধ্য কলকাতা থেকে গ্রেফতার করে পুলিশ। জানা গিয়েছে, কম্পিউটার মেরামত পেশার সঙ্গে যুক্ত বিশ্বজিৎ সাহা নামে ওই যুবকের বাড়ি রিজেন্ট পার্কের আনন্দপল্লিতে। বিশ্বজিতের থেকে উদ্ধার হয়েছে একটি মোবাইল। তবে ফোনটি তাঁর নয় বলেই জেনেছে পুলিশ। তাই পুলিশের অনুমান, অন্য কাউকে ফাঁসানোর উদ্দেশ্য নিয়েই হয়তো একাজ করেছেন বিশ্বজিৎ। তাঁর বিরুদ্ধে হুমকি, নাম ভাঁড়ানোর মতো ধারায় অভিযোগ আনা হয়েছে। আজ, শুক্রবার তাঁকে আদালতে তোলা হতে পারে। 
প্রতিদিন কয়েক হাজার মানুষের আনাগোনা নবান্নে। ফলে বোমাতঙ্কের খবর শুনলেও সকলের মধ্যে আতঙ্ক ছড়াতেই পারে। আতঙ্কের কারণে হুড়োহুড়ি হলে বিপদ ঘটার সম্ভাবনা ছিল। সূত্রের খবর, বিচলিত হননি মুখ্যমন্ত্রী মমতা বন্দ্যোপাধ্যায়। বরং তিনি তল্লাশির কাজে সহযোগিতার নির্দেশ দেন তাঁর দফতরের আধিকারিকদের। একই সঙ্গে এই বিষয়ে কড়া পদক্ষেপের নির্দেশ দেন মমতা।
দিল্লি থেকে ফিরে এদিন বিকেল সাড়ে ৫টা নাগাদ সরাসরি নবান্নে পৌঁছন তৃণমূল সাংসদ মুকুল রায়। সরাসরি মুখ্যমন্ত্রীর কাছে চলে যান তিনি। প্রায় একঘণ্টা পরে মুখ্যমন্ত্রীর সঙ্গেই নবান্ন থেকে বেরিয়ে যান মুকুল।